ایکی شعر کارگر گونو موناسیبتیله
محمد بیریا
(۱)اربابلارین دیلیندن کارگرلره خیطاب
آی کیشی دال با دال وورور قلبیمه یارا کارگر
دینجهلی، چورلادیب منی، سوخسا مزاره کارگر
ایندی قدیمکیلر کیمی سؤزلریمه اینانماییر
دیک اوزومه دورور هله، ذره قدر اوتانماییر
خاصیتی اولوب عوض، بئینی دؤنوبدو قانماییر
اؤز جیزیغیندان آتلاییب، چیخدی کنارا کارگر
دینجهلی، چورلادیب منی، سوخسا مزاره کارگر
یومروغونو دویونلهییب، قاشلارینی چاتیر منه
حیزبده عوضو اولوب گئده، گونده فاسون ساتیر منه
ایستهییرم میریلدایام، فوری تپیک آتیر منه
چیخمایاسان گؤروم سنی بیرده باهارا کارگر
دینجهلی، چورلادیب منی، سوخسا مزاره کارگر
دوغروسو من زمانهده انگله دوشموشم عجب
هئچ گؤرونوبدو کارگر حقینی ائیلهسین طلب؟
یوخ هونریم کی، سالدیرام، بونلاری حبسه بیسبب
غوصهدن ائتمیشم داها بؤرکومو پارا کارگر
دینجهلی، چورلادیب منی، سوخسا مزاره کارگر
آی بالا، کارگر ندیر، دوکتور ایله داوا ندیر؟
درس اوخوماق، ساواد ندیر؟ علمیله تئخنیکا ندیر؟
کور اولا کارگر گرک، بیلمهیه کی، ضییا ندیر!
سن هله گئت چؤرک قازان، شامو- ناهارا کارگر
دینجهلی، چورلادیب منی، سوخسا مزاره کارگر
کارگرین نه حقی وار مونکیر اولا ریاسته؟
یا، بیله ایقتیصاد ندیر، ال آپارا سیاسته!
سئچگیده ایشتیراک ائدیر، گل قولاق آس حکایته
سن نه اود اولموسام مگر؟ ائی اوزو قارا کارگر؟
دینجهلی، چورلادیب منی، سوخسا مزاره کارگر
چیخدی الیمدن ائی فلک، شانیله شؤهرتیم منیم
گئتدی همیشهلیک بوتون، فخرله عزتیم منیم
یوخدو ازلکیلر کیمی، ایندیلیک حؤرمتین منیم
آز قالیر ائتسین ایشلری ایندی ایداره کارگر
دینجهلی، چورلادیب منی، سوخسا مزاره کارگر
تبریز ١٣٢٢
(۲)گؤز آچ آی کارگر!
گؤز آچ آی کارگر بسدیر، آییل بو خابی غفلتدن
جاهاندا مرحمت اومما، بو قانوندان، بو دؤولتدن
سارالدین، گول کیمی سولدون، ازیلدین، پایمال اولدون
بوکولدو قامتین غمدن، قوجالدین درد و محنتدن
همیشه گؤزلرین گیریان، سویوقدا آج، سوسوز، عوریان
داش اولسا دیللهنر اینسان، گلر جانا بو ذیلتدن
الین بوش، ائوده ائولادین – عیالین هر شئیه حسرت
سنی دیندیرسهلر دینمه، قیزار شرم خجالتدن
دگیلسن کیمسهدن اسکیک، دئمک اولماز بونا دیریلیک
سنی آزاد ائدر «بیرلیک» بو زنجیر و اسارتدن
قولوندا قودرتین واردیر، اورکده جوراتین واردیر
سنین اؤز حؤرمتین واردیر، ال اوز ارباب ظولمتدن
سنین سایهنده ظالیملر، توتوب کاشانهده مسکن
آلیر اؤز کامینی هر گون ملک منظر بیر آفتدن
آماندیر فؤوت اولور فورصت، چالیش اول حقیوه صاحیب
خیانتکاره توت دیوان، قصاص آل بیمورووتدن
azb_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab urd_Arab azb_Arab pes_Arab azb_Arab azb_Arab prs_Arab azb_Arab azb_Arab pes_Arab